Sibbe laat kunswerk uitstaan | Netwerk24
Sibbe laat kunswerk uitstaan
Anri du Plessis, gr. 8-leerling aan die Hoër Meisieskool Oranje, met haar skets van haar boetie en sussie wat een van 13 inskrywings is wat gekies is om in Santam se kalender te verskyn. Foto: Verskaf
Daar was vanjaar 4 335 nasionale inskrywings waaruit 13 gekies is om in die jaarlikse Santam-kalender te verskyn.
Wat Anri (gr. 8) se inskrywing so 'n bietjie meer persoonlik maak, is dat dit haar jonger boetie en sussie op haar tekening is.
Die tema was "I spy with my little eye".
"As my boetie en sussie daardie speletjie speel, sien hulle gewoonlik die helderste kleure raak. My suster (Magda, 6) het 'n helderkleurige skoenlapper raakgesien wat my laat besluit het om haar en Sion (7) in swart en wit te teken en die twee skoenlappers in kleur.
"Ek het hulle buite in die tuin afgeneem waar hulle vooroor leun en my skets van dié foto af geteken," sê Anri.
Sy het sowat twee maande daaraan gewerk.
"Hulle (haar sibbe) het gereeld daarna kom loer en baie kommentaar gelewer. Hulle was uiteindelik tevrede en is opgewonde om volgende jaar oral teen mure te pryk."
Anri, haar kunsonderwyser en die skool sal elk 'n kalender ontvang. Anri se inskrywing sal R3 000 se prysgeld aan die skool besorg wat dit kan aanwend na sy keuse.
"Anri is 'n besonders talentvolle kunstenaar. Sy is ver bo haar ouderdomsgroep. Sy kan nog groot draaie maak," sê Anri du Plessis wat haar naamgenoot en kunsonderwyser is.
Oranje se Gitte Pieterse (nou in gr. 10) se kunswerk, Somerbriesie het in die 2018-kalender verskyn.